**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**от РУМЕН ПОРОЖАНОВ – МИНИСТЪР НА ЗЕМЕДЕЛИЕТО, ХРАНИТЕ И ГОРИТЕ**

 **Относно:** Проект на Постановление на Министерския съвет за изменение на нормативни актове на Министерския съвет

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация внасям за разглеждане от Министерския съвет проект на Постановление за изменение на нормативни актове на Министерския съвет.

С проекта се предвижда:

1. Укрепване на административния капацитет на Министерство на земеделието, храните и горите чрез увеличаване числеността на:

- дирекция „Растениевъдство и биологично производство“ - с 4 щатни бройки;

- дирекция „Морско дело и рибарство“ – с 3 щатни бройки.

2. Укрепване на административния капацитет и актуализиране на организационната структура на Изпълнителна агенция „Сертификационен одит на средствата от европейските земеделски фондове“ за ефективно и качествено изпълнение на възложените функции.

Дирекция "Растениевъдство и биологично производство" подпомага министъра при осъществяването и изпълнението на националната политика и политиката на Европейския съюз в областта на растениевъдството и биологичното производство. Организира дейността по издаване на разрешение за контролна дейност за спазване на правилата на биологичното производство и осъществява надзор върху контролиращите лица.

През 2014 г. броят на контролираните производители, преработватели и търговци е 4 092, като до 2017 г. същият е нараснал с 2 730 и достига 6 822. За същия период се наблюдава и увеличаване на броя на контролиращите лица от 12 през 2014 г. до 17 през 2017 г., като към настоящия момент са подадени още 3 нови заявления за издаване на разрешително за контролна дейност. Числеността на служителите в отдел „Биологично производство“ на дирекция „Растениевъдство и биологично производство“ през годините остава непроменена (7 щатни бройки) и това води до затруднения в осъществяването на ефективен контрол върху увеличения брой субекти.

За периода от стартиране на Програмата за морско дело и рибарство 2014 – 2020 г. (ПМДР) до края на 2017 г. са отворени за прием 9 мерки по Програмата. За сравнение, от началото на годината до момента, са отворени 10 мерки, като до края на 2018 г. е предвидено да бъдат отворени за прием още 6 мерки на обща стойност 31,2 млн. лв., или общо през 2018 г. ще бъдат отворени 16 мерки за подпомагане за повече от 152 млн. лв., което е приблизително 69% от бюджета на Програмата. В допълнение през 2019 г. се планира да бъдат отворени 11 мерки, което ще изисква укрепване на административния капацитет на дирекция „Морско дело и рибарство“.

В съответствие с чл. 97, параграф 1, буква „а“ от Регламент (ЕС) № 508/2014 относно управлението на Европейският фонд за морско дело и рибарство (ЕФМДР), Управляващите органи предоставят всяка година на Комисията съответните кумулативни данни за избраните операции за финансиране до края на предходната календарна година, включително основните характеристики на бенефициента и самата операция, през системата Infosys. Това налага необходимостта от осигуряване на допълнителен експертен екип, който да бъде ангажиран с тази задача.

През месец юли 2018 г. са сключени 8 бр. Споразумения за управление на Стратегиите за Водено от общностите местно развитие (ВОМР) и административни договори за текущи разходи и разходи за популяризиране на стратегията за ВОМР на обща стойност прибл. 31,3 млн. лв. В момента Управляващият орган (УО) на ПМДР е в процес на оценка на Индикативните работни годишни програми на одобрените Местни инициативни рибарски групи (МИРГ) по ПМДР за 2019 г. Анализът показва, че всяка МИРГ е заложила за отваряне през 2019 г. всичките мерки от Стратегията, което от своя страна означава, че УО на ПМДР ще трябва да ангажира огромен административен капацитет, който да отговаря за дейностите и ангажиментите, свързани с Приоритет на съюза 4 по ПМДР - Изпълнението на стратегиите за Водено от общностите местно развитие.

С Постановление № 258 на Министерския съвет от 2017 г. е изменен Устройствения правилник на Изпълнителна агенция „Сертификационен одит на средствата от европейските земеделски фондове“, като на агенцията са възложени функциите на Одитен орган по Програмата за морско дело и рибарство 2014 – 2020 г.

В тази връзка е необходимо числеността на специализираната администрация да се увеличи с две щатни бройки, като дирекция „Одитна дейност“ се разделя на две отделни дирекции:

 - Дирекция „Одитни дейности по европейските земеделски фондове“ с 14 щатни бройки, която ще извършва одитни дейности, свързани с функциите на сертифициращ орган по Европейския фонд за гарантиране на земеделието и Европейския земеделски фонд за развитие на селските райони;

- Дирекция „Одитни дейности по Европейски фонд за морско дело и рибарство“, с 11 щатни бройки, която ще извършва дейности като Одитен орган по ПМДР.

Промяната ще даде възможност за по-добро управление на рисковете, свързани със срочното и качествено изпълнение на одиторската работа.

Очакваният резултат от изменението е оптимизиране работата на специализираната администрация и ясно разграничаване на отговорностите при извършване на одитни процедури за осигуряване на по-добра одитна следа.

Необходимите 9 щатни бройки за увеличаване числеността на посочените административни звена се осигуряват чрез компенсирани вътрешни промени в системата на Министерството на земеделието, храните и горите - намалява се числеността на регионалните дирекции по горите към Изпълнителната агенция по горите.

С проекта на постановление не се транспонират нормативни актове на институции на Европейския съюз, поради което не е изготвена и представена таблица за съответствието с правото на Европейския съюз.

Приемането на предоставения проект на Постановление на Министерския съвет не налага осигуряването на допълнителни бюджетни средства, поради което е изготвена финансова обосновка съгласно образеца по приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

В изпълнение на чл. 26, ал. 3 и 4 от Закона за нормативните актове и чл. 85 от Устройствения правилник на Министерския съвет и на неговата администрация по проекта на акт са проведени обществени консултации, като проектът на постановление, доклада към него, частичната предварителна оценка на въздействието и становището на дирекция „Модернизация на администрацията“ в администрацията на Министерския съвет по въпросната оценка са публикувани на интернет страницата на Министерството на земеделието, храните и горите и на Портала за обществени консултации за срок от 30 дни.

В съответствие с чл. 26, ал. 5 от Закона за нормативните актове справката за постъпилите предложения заедно с обосновка за неприетите предложения в резултат на проведените обществени консултации е публикувана на интернет страницата на Министерството на земеделието, храните и горите и на Портала за обществени консултации.

Проектът на постановление на Министерския съвет е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени. Приложена е справка за отразяване на получените становища.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Предвид изложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да разгледа и приеме предложения проект на Постановление за изменение на нормативни актове на Министерския съвет.

|  |  |
| --- | --- |
| **Приложениe:**  | 1. Проект на Постановление на Министерския съвет;
2. Финансова обосновка;
3. Частична предварителна оценка на въздействието на проекта на нормативен акт;
4. Становище на дирекция „Модернизация на администрацията“, МС;
5. Справка за отразяване на постъпилите становища;
6. Получените становища;
7. Справка за проведената обществена консултация;
8. Проект на съобщение за средствата за масово осведомяване.
 |

С уважение,

**Румен порожанов**

*Министър на земеделието, храните и горите*